Partidul Alianţa pentru Unirea Românilor (AUR), prin Biroul Naţional de Conducere, a validat în această săptămână candidaturile pentru funcţiile de preşedinţi de Consilii Judeţene.
În Maramureș, înalta cinste și onoare îi revine lui Darius Pop, actual deputat, de profesie artist cu conservator la bază.
Conducerea AUR ne asigură că "lista de candidați este compusă din persoane cu experienţă profesională, gata să lucreze spre binele comunităţii".
Nu avem nicio îndoială că în Maramureș candidatul are o bogată experiență în domeniu, pregătire temeinică, este un profesionist desăvârșit care merită votul cetățenilor dornici să își lase viitorul în seama acestui "nicador" pe stil nou, ce se lăuda dăunezi că e mândru să fie în slujba "căpitanului":
"Căpitanul meu! Sunt și voi fi alături de tine până la moarte, indiferent cât de anevoios ne va fi drumul. Cred în această cauză, cred în România Mare și cred cu tărie în Dumnezeu, că ne va da putere în lupta noastră dreaptă !
Mă bucur că am onoarea să te reprezint și să fiu scânteia care va aprinde flacăra patriotismului în sufletele tinerilor maramureșeni. Din Țara Maramureșului, meleagurile lui Bogdan, întemeietorul Moldovei și munții lui Pintea cu ai săi haiduci, îți urăm la mulți ani, frate George Simion !".
Grigore Ciascai